Diari Oficial de la Generalitat Valenciana


Sumari del DOGV 3050, del 05-08-1997 (1997/9520)

ORDRE de 30 de juliol de 1997, de la Conselleria de Presidència de la Generalitat Valenciana, per la qual es convoquen per a 1997 ajudes i subvencions destinades a la realització de projectes específics i accions singulars que duguen a terme entitats jurídiques sense finalitats lucratives en l'àmbit de la cooperació internacional al desenvolupament.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3050

Data del DOGV
:   05-08-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/9520


Data del document
:   30-07-1997

Organisme emissor
:   Conselleria de Presidència

Tipus de document
:   Ordre

ORDRE de 30 de juliol de 1997, de la Conselleria de Presidència de la Generalitat Valenciana, per la qual es convoquen per a 1997 ajudes i subvencions destinades a la realització de projectes específics i accions singulars que duguen a terme entitats jurídiques sense finalitats lucratives en l'àmbit de la cooperació internacional al desenvolupament.  
La Generalitat Valenciana dóna suport i impulsa, des de fa anys, accions en el marc de la solidaritat amb els països més desafavorits.   
L'Ordre que ara s'aprova ofereix a totes les entitats sense finalitats lucratives la possibilitat de participar en projectes o accions específiques de caràcter cultural, social, científic, tècnic, etc. que afavorisquen el creixement econòmic, el progrés social i institucional dels països en vies de desenvolupament.   
Atesa l'experiència dels darrers anys i les necessitats generades em el camp de la Cooperació Internacional al Desenvolupament, aquesta ordre pretén de facilitar la presentació de projectes de cooperació al desenvolupament en l'exercici pressupostari, sense haver de limitar-se als terminis estrictes establerts en la convocatòria anual dels projectes de cooperació.   
Per tot això i segons que estableix el Decret 201/1997, d'1 de juliol del Govern Valencià, sobre la regulació de les Bases per a la Cooperació Internacional al Desenvolupament, i del règim específic de transferències de fons destinats a la cooperació amb països en vies de desenvolupament, d'ara endavant, Bases de Cooperació.  
Oït el Consell Assessor de la Comissió Executiva per a l'aplicació del Programa de Cooperació amb Països en Vies de Desenvolupament, segons el que estableix l'Ordre 23 de juny de 1989, de la Conselleria de Treball i Seguretat Social per la qual es regula el Consell Assessor.  
A la vista de la proposta formulada per la Comissió executiva per a l'aplicació del Programa de Cooperació amb Països en Vies de Desenvolupament, d'acord amb el Decret 48/1989, de 4 d'abril, del Consell de la Generalitat Valenciana, pel qual es crea la Comissió Executiva.  
Fent ús de les facultats conferides per Llei 5/83, de 30 de desembre, de Govern Valencià i la Llei d'Hisenda Pública de la Generalitat Valenciana, text refós aprovat pel Decret Legislatiu de 26 de juny de 1991, del Consell de la Generalitat Valenciana,  
ORDENE  
Article 1. Objecte i finalitat  
La Conselleria de Presidència de la Generalitat Valenciana formula la convocatòria pública d'ajudes i subvencions destinades a cofinançar o finançar projectes específics i accions singulars de cooperació en països en vies de desenvolupament i accions de sensibilització i formació en l'àmbit de la Comunitat Valenciana que responguen a alguna de les modalitats següents:  
a) Accions de cooperació dirigides al desenvolupament econòmic de les societats o dels col·lectius menys afavorits.   
b) Intercanvi institucional, científic, tècnic o professional amb els països en via de desenvolupament.  
c) Suport a institucions espanyoles en les activitats d'ajuda assistencial als països que realitzen projectes de cooperació i ajudes finançades per la Generalitat Valenciana.  
d) Promoció d'activitats culturals i de recerca en relació amb els països on es faça la cooperació per part de la Comunitat Valenciana.  
Article 2. Crèdits pressupostaris   
L'import global màxim destinat a aquests projectes o activitats serà de 488.860.844 pessetes finançats a càrrec de la línia de subvenció amb codi comptable núm. 2325 "Projectes específics i ajudes singularitzades", aplicació pressupostària 47.63.522.47.2, dels crèdits de la Conselleria de Presidència que es financen a càrrec de l'autorització concedida per la Llei 4/1996, de 31 de desembre, de la Generalitat Valenciana, de Pressupostos per as l'exercici de 1997.  
Article 3. Requisits dels sol·licitants  
Podran accedir a les ajudes, a més de les ONG que tinguen entre les seues finalitats la cooperació internacional al desenvolupament, les altres entitats jurídiques que tinguen activitats de cooperació internacional al desenvolupament i que acomplesquen els requisits següents:   
- Estar vàlidament constituïdes i inscrites en els registres corresponents, com a mínim amb un any d'antelació a la publicació d'aquesta convocatòria.  
- Gaudir de la capacitat jurídica i d'obrar.  
- Mancar de finalitats lucratives.  
- Disposar d'estructura administrativa suficient per a garantir el compliment dels objectius pretesos amb el projecte o l'activitat.   
- Estar al corrent en el compliment de les obligacions tributàries i de la Seguretat Social, fet que s'acreditarà a través dels certificats dels organismes responsables. En el cas de no tenir treballadors al seu càrrec, declaració jurada d'aquest fet, lliurada pel representant de l'entitat.  
- En el cas d'haver rebut anteriorment subvencions per a la Cooperació Internacional al Desenvolupament de la Generalitat Valenciana i els projectes per als quals es van atorgar la subvenció hagen acabat, haver acomplert les obligacions dimanants de la concessió.   
- No estar incursa en el procediment de reintegrament de tot o part de les subvencions concedides per la Generalitat Valenciana en l'àmbit de la Cooperació Internacional al Desenvolupament, ni en procediment de reintegrament per causa imputable a l'entitat, casa que s'acreditarà, la primera, mitjançant el certificat de la Direcció General de Relacions Externes i la segona mitjançant la declaració jurada del responsable de l'entitat.   
Article 4. Termini   
El termini de presentació de sol·licituds s'iniciarà a l'endemà de la publicació d'aquesta ordre en el Diari Oficial de la Generalitat Valenciana, i acabarà l'últim dia hàbil del mes de setembre.  
Article 5. Presentació de sol·licituds  
Les entitats referides en l'article tercer d'aquesta ordre presentaran, dins del termini fixat en l'article quart, la sol·licitud, en doble exemplar, d'acord amb el formulari que estarà a disposició en la Direcció General de Relacions Externes. A aquest formulari s'haurà d'ajuntar l'escrit de l'entitat, firmat pel seu representant, pel qual sol·licita la subvenció per a la realització del projecte o l'acció on s'haurà de fer constar degudament relacionada tota la documentació adjuntada.   
Article 6. Documentació i informació que s'haurà d'adjuntar a la instància de sol·licitud   
Les entitats que sol·liciten subvencions, d'acord amb aquesta convocatòria, hauran d'adjuntar a la sol·licitud i al formulari facilitats per a la identificació del projecte o de l'acció, la documentació següent:   
1. Memòria de la institució en la qual consten les activitats realitzades durant l'any anterior.  
2. Memòria econòmica en el cas de projectes específics de cooperació amb les dades a què fa referència l'article 10.7.b del Decret de Bases, en el cas d'accions singulars memòria que justifique el detall econòmic de l'acció completa amb les referències a les fonts que han servit per a l'elaboració del pressupost.  
3. Projecte tècnic, si s'escau, segons el que disposa l'article 20.3 del Decret de Bases.  
4. Còpia autenticada o fotocòpia compulsada dels estatuts de l'entitat.  
5. La documentació exigida en l'article 10.7. c, d, e, f, g, h, i, j del Decret de Bases.  
Article 7. Import de la subvenció  
Amb caràcter general la Generalitat Valenciana no podrà finançar més del 80% del cost total del projecte o de l'acció, el 20 % restant s'haurà de finançar en la forma prevista en l'article 7 del Decret de Bases. Tot i això, excepcionalment i amb la proposta prèvia de la Comissió Executiva degudament motivada, podrà finançar-se el cost total del projecte o l'acció, segons el que disposa l'article 19, últim paràgraf del Decret de Bases.  
Article 8. Tramitació  
Una vegada rebuda la sol·licitud, després de l'avaluació, serà sotmesa a la consideració de la Comissió Executiva, la qual amb una periodicitat mínima de dos mesos es reunirà per a estudiar les sol·licituds presentades fins el moment i elevarà la proposta de resolució corresponent de concessió parcial, total o de denegació al conseller de Presidència.  
Article 9. Resolució de les sol·licituds  
En el termini màxim de dos mesos des de la proposta de resolució, el conseller de Presidència resoldrà concedir parcialment o total o denegar la sol·licitud presentada. Aquesta resolució serà notificada a les persones interessades. Transcorregut aquest termini sense que recaiga resolució expressa s'entendrà que la sol·licitud ha sigut denegada.  
La tramitació de la sol·licitud en tot cas quedarà condicionada a l'existència de crèdit per a aquesta finalitat en l'aplicació pressupostària corresponent.   
La resolució emesa pel conseller de Presidència posarà fi a la via administrativa.  
Article 10. Criteris de valoració  
Com a criteris de valoració per a l'adjudicació de les ajudes es tindrà en compte:   
1. Vinculació amb els projectes propis de la Generalitat Valenciana, subvencionats per aquesta o, si de cas, coincidència amb els objectius i finalitats del Programa de Cooperació Internacional al Desenvolupament.  
2. Repercussió, incidència i interessos objectius de l'acció o del projecte i dels seus beneficiaris.   
3. Àmbit territorial de l'activitat o dels projectes previstos.  
4. Experiència acreditada en la sol·licitud.  
5. Quantitat de la petició i adequació als costos reals de l'acció o del projecte.  
6. Disponibilitats pressupostàries.  
7. Mitjans econòmics i personals i infraestructura que disposen les persones sol·licitants.  
8. Sinergies amb l'economia nacional.  
Article 11. Publicació  
Trimestralment serà publicat en el Diari Oficial de la Generalitat Valenciana un extracte de les resolucions de concessió, especificant-hi el beneficiari i la quantitat.   
Article 12. Modificació de la sol·licitud  
En el cas que la subvenció concedida és inferior a la quantitat sol·licitada, l'entitat sol·licitant podrà comunicar durant els 15 dies següents a la notificació de la resolució, que l'entitat procedeix a modificar el projecte o l'acció per a ajustar-se a les quantitats noves.   
Aquesta modificació no podrà variar el contingut essencial del projecte o l'acció i el finançament extern podrà reajustar-se proporcionalment a la reducció de la subvenció.  
Article 13. Control del projecte o l'acció i justificació de les despeses  
1. Les entitats beneficiàries de la subvenció hauran de presentar els informes previstos en l'article 23 de les Bases de Cooperació. Els informes de execució seran presentats amb una periodicitat semestral i l'informe final en el termini de tres mesos des de l'acabament de projecte, segons els models d'informe facilitats per la Direcció General de Relacions Externes.  
En el cas d'accions singulars s'haurà d'aportar l'informe final en el termini de dos mesos des de l'acabament.  
Amb aquesta finalitat l'organització subvencionada remetrà a la Direcció General de Relacions Externes un certificat acreditatiu de la data d'inici de les actuacions, segons el termini establert per l'article 22.2 de les Bases.  
Els projectes o les accions es consideraran acabats una vegada transcorregut el termini previst per a l'execució que conste en el formulari d'identificació del projecte o l'acció.   
Els possibles endarreriments en l'execució s'hauran de comunicar a la Direcció General de Relacions Externes, segons el que estableix l'article 14 del Decret de Bases. Si en qualsevol moment la Direcció General de Relacions Externes estimara injustificat o excessiu aquest endarreriment, podrà proposar al conseller de Presidència que done per conclòs el projecte, exigir l'informe final i receptarà la devolució dels fons no consumits.  
2. La justificació de les despeses es realitzarà mitjançant la presentació dels justificants originals de la despesa o còpies autenticades per l'import de la subvenció concedida, d'acord amb el que estableixen els articles 28 i 29 de les Bases de Cooperació, i en el termini fixat per a la presentació de l'informe final del projecte.  
En els supòsits contemplats en l'article 29.4 del Decret de Bases, es determinarà per a cada cas la forma de justificació, a la vista de les circumstàncies al·legades en la sol·licitud de justificació especial.  
Article 14. Lliurament dels fons  
El lliurament de la subvenció podrà realitzar-se d'una única vegada, d'acord amb el que disposa l'article 25 del Decret de Bases. Amb caràcter general per al lliurament únic del 100% de la subvenció concedida caldrà la presentació d'un aval per l'import de l'esmentada quantitat. En el cas que l'entitat no sol·licitara el lliurament del 100% dins dels cinc dies següents a la notificació de la resolució de concessió, junt amb la carta de pagament corresponent, l'administració tramitarà el lliurament del 80% de la subvenció concedida, i el 20% restant quedarà condicionat a la presentació dels documents justificatius de la realització del projecte o de l'acció i de la despesa realitzada.   
La Conselleria de Presidència es reserva la facultat de requerir en qualsevol moment la garantia real o personal a l'entitat beneficiària si les circumstàncies objectives ho justifiquen.   
Article 15. Termini d'execució   
S'aplicarà el que disposa l'article 9 del Decret de Bases.  
Article 16. Revocació de la subvenció  
S'aplicarà el que disposa l'article 15 del Decret de Bases.  
Article 17. Difusió de l'origen de la subvenció  
Les entitats subvencionades hauran de difondre l'origen de la subvenció, i incorporaran de manera visible el logotip que figura en l'annex d'aquesta ordre en tots els materials escrits de difusió o de publicitat que tinguen relació amb el projecte subvencionat. Quan les organitzacions subvencionades mostren el seu logotip, el de la Generalitat Valenciana haurà de figurar amb la mateixa grandària i en condicions iguals de visibilitat.  
Article 18. Acreditació del compte bancari  
Les organitzacions no governamentals que resulten beneficiàries de les ajudes i subvencions regulades en aquesta ordre, hauran d'acreditar en un termini màxim de 15 dies naturals, a comptar des del mateix dia de la notificació de la resolució de concessió de la subvenció, l'obertura d'un compte bancari per a aquestes subvencions de la Conselleria de Presidència, segons que estableix l'article 25 de les Bases de Cooperació.  
DISPOSICIÓ FINAL  
Aquesta ordre vigirà el mateix dia de la publicació en el Diari Oficial de la Generalitat Valenciana.  
València, 30 de juliol de 1997  
El conseller de Presidència,  
JOSÉ JOAQUÍN RIPOLL SERRANO